รัฐบาลไทย-ข่าวทำเนียบรัฐบาล-มท.1 มอบโล่เชิดชูเกียรติเพื่อชมเชยการปฏิบัติงานด้านยาเสพติดของศูนย์ปฏิบัติการป้องกันและปราบปรามยาเสพติดอำเภอเพ็ญ จังหวัดอุดรธานี
วันอังคารที่ 7 มิถุนายน 2565
มท.1 มอบโล่เชิดชูเกียรติเพื่อชมเชยการปฏิบัติงานด้านยาเสพติดของศูนย์ปฏิบัติการป้องกันและปราบปรามยาเสพติดอําเภอเพ็ญ จังหวัดอุดรธานี
มท.1 มอบโล่เชิดชูเกียรติเพื่อชมเชยการปฏิบัติงานด้านยาเสพติดของศูนย์ปฏิบัติการป้องกันและปราบปรามยาเสพติดอําเภอเพ็ญ จังหวัดอุดรธานี และพิธีมอบเข็มเชิดชูเกียรติทองคํา และใบประกาศเกียรติคุณให้แก่พลเมืองดี ประจําปี พ.ศ. 2565 กรณีพิเศษ
วันนี้ (7 มิถุนายน 2565) เวลา 13.00 น. นายสุทธิพงษ์ จุลเจริญ ปลัดกระทรวงมหาดไทย ได้เปิดเผยว่า เมื่อเร็ว ๆ นี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานมอบโล่เชิดชูเกียรติเพื่อชมเชยการปฏิบัติงานด้านยาเสพติดของศูนย์ปฏิบัติการป้องกันและปราบปรามยาเสพติดอําเภอเพ็ญ จังหวัดอุดรธานี ให้แก่ นายสยาม ศิริมงคล ผู้ว่าราชการจังหวัดอุดรธานี ว่าที่ร้อยตรี รักชัย เลิศสุบิน นายอําเภอเพ็ญ และนายกนิษฐ์พงษ์ พันธ์ชมพู ปลัดอําเภอเพ็ญ หัวหน้าชุดจับกุม และพิธีมอบเข็มเชิดชูเกียรติทองคํา และใบประกาศเกียรติคุณให้แก่พลเมืองดี ประจําปี พ.ศ. 2565 เป็นกรณีพิเศษ ให้แก่ นายณัฐภาส พิมดี บิดาของนายนพดล พิมดี พลเมืองดี โดยมี นายสุทธิพงษ์ จุลเจริญ ปลัดกระทรวงมหาดไทย พร้อมด้วยผู้บริหารระดับสูงของกระทรวงมหาดไทย และผู้ว่าราชการจังหวัด ทุกจังหวัด ร่วมในพิธี
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ขอชมเชยการปฏิบัติงานของศูนย์ปฏิบัติการป้องกันและปราบปรามยาเสพติดอําเภอเพ็ญ จังหวัดอุดรธานี ภายใต้การอํานวยการของท่านผู้ว่าราชการจังหวัดอุดรธานี ในฐานะผู้อํานวยการศูนย์อํานวยการป้องกันและปราบปรามยาเสพติดจังหวัดอุดรธานี และนายอําเภอเพ็ญ ในฐานะผู้อํานวยการศูนย์ปฏิบัติการป้องกันและปราบปรามยาเสพติดอําเภอเพ็ญ ที่ได้ติดตาม เฝ้าระวัง และบูรณาการทุกฝ่ายในพื้นที่ จนสามารถจับกุมผู้ต้องหายาเสพติดและขยายผลจับกุมอย่างต่อเนื่อง พร้อมตรวจยึดของกลางได้เป็นจํานวนมาก
“ขอชื่นชมและเป็นกําลังใจให้แก่เจ้าหน้าที่ผู้ปฏิบัติงานด้านยาเสพติดที่ปฏิบัติงานด้วยความมุ่งมั่น ทุ่มเท และเสียสละ ขอให้ธํารงรักษาไว้ซึ่งคุณงามความดีและยืนหยัดทําในสิ่งที่ถูกต้อง เพื่อสนับสนุนการปฏิบัติงาน ทั้งในด้านการป้องกัน ปราบปราม บําบัดรักษา และการฟื้นฟูสภาพทางสังคม โดยมุ่งผลสัมฤทธิ์ให้“สังคมไทยปลอดภัยจากยาเสพติด” ต่อไป” พลเอก อนุพงษ์ฯ กล่าวในช่วงแรก
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวเพิ่มเติมว่า นอกจากนี้ ขอแสดงความชื่นชมนายนพดล พิมดี และขอขอบคุณญาติของพลเมืองดี ที่ได้อุทิศตนและเสียสละในการช่วยเหลือผู้อื่น โดยไม่คํานึงถึงภัยอันตรายที่จะเกิดขึ้นกับตนเองหรือครอบครัว ซึ่งการทําความดีด้วยใจอันบริสุทธิ์นั้นเป็นสิ่งที่ดีงามที่จะช่วยให้สังคมไทยเป็นสังคมแห่งการเกื้อกูล เอื้อเฟื้อเผื่อแผ่ซึ่งกันและกัน และมีน้ําใจไมตรีที่ดีต่อกัน จนนําพาไปสู่สังคมที่สงบสุขร่มเย็นอย่างยั่งยืน ในการนี้ ผมขอให้ท่านทั้งหลายร่วมกันทําความดี รวมทั้งรักษาคุณงามความดี ซึ่งยากกว่าการกระทําความดี เพื่อเป็นแบบอย่างแก่ลูกหลานและประชาชนสืบไป
ด้าน นายสุทธิพงษ์ จุลเจริญ ปลัดกระทรวงมหาดไทย เปิดเผยว่า การป้องกันและแก้ไขปัญหายาเสพติดเป็นหนึ่งในนโยบายสําคัญและนโยบายเร่งด่วนของรัฐบาล และภารกิจสําคัญของกระทรวงมหาดไทย ซึ่ง พลเอก อนุพงษ์ เผ่าจินดา รัฐมนตรีว่ากระทรวงมหาดไทย ได้เน้นย้ําการดําเนินการทุกพื้นที่ทั่วประเทศอย่างจริงจัง ทั้งในด้าน Supply Side คือ การลดผู้ผลิตและผู้จําหน่าย โดยใช้การข่าวร่วมกับการปราบปราม พร้อมทั้งให้ความสําคัญกับกลไกคณะกรรมการหมู่บ้าน กํานัน ผู้ใหญ่บ้าน ผู้นําชุมชน ผู้นําตามธรรมชาติ ซึ่งเป็นบุคคลที่รู้จักและเข้าใจพื้นที่เป็นอย่างดี เพื่อให้ทราบแหล่งผลิต นําเข้า และจําหน่าย การตั้งจุดตรวจ จุดสกัดในพื้นที่ตอนใน รวมทั้งด้าน Demand Side คือ การลดผู้เสพและผู้ติดยาเสพติด เน้นไม่ให้เกิดผู้เสพรายใหม่ โดยเฉพาะกลุ่มเด็กและเยาวชน ใช้พลังครอบครัว ชุมชน เพื่อคืนคนดีสู่สังคม ตลอดจนการติดตาม ดูแล ช่วยเหลือผู้ผ่านการบําบัดรักษา โดยให้ความสําคัญกับชุมชนในการบําบัดรักษาผู้ติดยาเสพติด ซึ่งการปฏิบัติการด้าน Supply Side เมื่อวันที่ 4 พฤษภาคม 2565 ของศูนย์อํานวยการป้องกันและปราบปรามยาเสพติดจังหวัดอุดรธานี ในครั้งนี้ เป็นการจับกุมผู้ต้องหาและขยายผลจับกุมผู้ต้องหาที่เป็นเครือข่ายผู้ค้ายาเสพติดรายสําคัญ โดยชุดจับกุมฝ่ายปกครองและเจ้าหน้าที่ตํารวจได้ทําการค้นหาหลักฐานเพิ่มเติม กระทั่งสามารถตรวจยึดยาบ้าได้ 1,702,000 เม็ด พร้อมผู้ต้องหา 5 ราย นับเป็นผลการปฏิบัติงานที่สอดคล้องกับนโยบายรัฐบาลและกระทรวงมหาดไทยในการปราบปรามอุปทานยาเสพติดในพื้นที่
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า นอกจากนี้ กระทรวงมหาดไทยได้จัดพิธีมอบเข็มเชิดชูเกียรติทองคํา ใบประกาศเกียรติคุณ และเงินช่วยเหลือสงเคราะห์พลเมืองดี ประจําปี พ.ศ. 2565 เป็นกรณีพิเศษ ให้แก่นายนพดล พิมดี อายุ 39 ปี อาชีพรับจ้าง ภูมิลําเนาอยู่บ้านเลขที่ 9/1 หมู่ที่ 7 ตําบลเทิดไทย อําเภอทุ่งเขาหลวง จังหวัดร้อยเอ็ด ซึ่งได้กระทําความดีเมื่อวันที่ 18 พฤษภาคม 2565 โดยเกิดเหตุการณ์ที่ชายคนหนึ่งซึ่งมีลักษณะคล้ายกับคนมีอาการมึนเมาจากยาเสพติด จะเข้ามาในร้านอาหารที่นายนพดลฯ กําลังทํางานอยู่ นายนพดลฯ จึงได้เข้าไปขัดขวาง และถูกตีด้วยขวดเครื่องดื่มแอลกอฮอล์จนศีรษะแตก จากนั้นผู้ก่อเหตุจึงได้วิ่งหลบหนีแล้วขับรถแท็กซี่ที่จอดติดเครื่องยนต์ไว้หลบหนีไป นายนพดลฯ จึงได้กระโดดเกาะท้ายรถแท็กซี่ไปด้วยเพื่อจับคนร้าย ซึ่งในช่วงที่คนร้ายขับรถขึ้นไปบนสะพานพระราม 3 รถยนต์คันดังกล่าวได้สะบัดชนกับแผงกั้นแบริเออร์ ทําให้นายนพดลฯ พลัดตกลงมาจากสะพานพระราม 3 ลงไปในแม่น้ําเจ้าพระยาจนเสียชีวิต โดยนายณัฐภาส พิมดี ซึ่งเป็นบิดาของนายนพดล พิมดี เป็นผู้รับมอบเข็มเชิดชูเกียรติทองคํา ใบประกาศเกียรติคุณ และเงินช่วยเหลือสงเคราะห์พลเมืองดี เป็นกรณีพิเศษ